**ZAKLADATEĽSKÁ LISTINA**

**O ZALOŽENÍ SPOLOČNOSTI S RUČENÍM OBMEDZENÝM**

*podľa §57 ods. 3 a §110 a nasledujúcich ustanovení zákona č. 513/1991 Zb. Obchodného zákonníka (ďalej len ,,Obchodný zákonník")*

**I.**

**ZAKLADATEĽ A SPOLOČNÍK**

1. Zakladateľom a jediným spoločníkom zakladanej spoločnosti s ručením obmedzeným je:

Meno a priezvisko: Jozef Novák

Bydlisko: Horná 1, Bratislava

Dátum narodenia: 24.12.2000

Rodné číslo: 111111/1111

(ďalej len „**Zakladateľ**“ alebo „**Jediný spoločník**“)

**II.**

**ÚVODNÉ USTANOVENIE**

Zakladateľ sa touto zakladateľskou listinou rozhodol založiť spoločnosť s ručením obmedzeným v zmysle ustanovení §105 - 153 Obchodného zákonníka (ďalej aj „**Spoločnosť**“) a v zmysle príslušných ustanovení zákona č. 112/2018 z. z. o sociálnej ekonomike a sociálnych podnikoch a o zmene a doplnení niektorých zákonov (ďalej len ,,zákon č. 112/2018 Z. z.)

**III.**

**OBCHODNÉ MENO A SÍDLO SPOLOČNOSTI**

1. Obchodné meno spoločnosti s ručením obmedzeným je: Trevaz, s. r. o.
2. Sídlom Spoločnosti je: ulica Lesná č. 15, 067 61 Stakčín

**IV.**

**ČAS TRVANIA SPOLOČNOSTI**

1. Spoločnosť sa zakladá na dobu neurčitú.

**V.**

**PREDMET ČINNOSTI SPOLOČNOSTI**

1. Predmetom podnikania Spoločnosti je:

* Prevádzkovanie čistiarne a práčovne
* Správa a údržba bytového a nebytového fondu v rozsahu voľnej živnosti
* Sprostredkovateľská činnosť v oblasti obchodu, služieb, výroby
* Vykonávanie mimoškolskej vzdelávacej činnosti
* Chov vybraných druhov zvierat
* Služby starostlivosti o domácnosť a záhradu
* Prenájom nehnuteľností spojených s poskytovaním iných než základných služieb spojených s prenájmom
* Prípravné práce k realizácii stavby
* Nákladná doprava vykonávaná vozidlami s celkovou hmotnosťou do 3,5 t vrátane prídavného vozíka
* Úprava nerastov, dobývanie rašeliny a bahna a ich úprava
* Výroba jednoduchých výrobkov z dreva, korku, slamy, prútia, ich úprava, oprava a údržba
* Výroba a opracovanie jednoduchých výrobkov z kovu

**VI.**

**ZÁKLADNÉ IMANIE, VKLADY SPOLOČNÍKOV, SPRÁVCA VKLADU**

1. Základné imanie Spoločnosti je vo výške 5.000,- Eur (slovom päťtisíc eur).
2. Základné imanie Spoločnosti je vytvorené peňažným vkladom Zakladateľa vo výške   
   5.000,- Eur (slovom päťtisíc eur) v hotovosti.
3. Pred vznikom Spoločnosti spravuje vložené časti peňažných vkladov určený správca vkladov podľa ustanovenia § 60 ods. 1 Obchodného zákonníka, ktorým je Jozef Novák, nar. 24.12.2000, r.č. 111111/1111, bytom Horná 1, 111 11 Bratislava.
4. Pri podpísaní tejto zakladateľskej listiny splatil Zakladateľ Spoločnosti svoj peňažný vklad v hotovosti do rúk správcu vkladu nasledovne:
   * Zakladateľ splatil svoj vklad vo výške 5.000,- Eur (slovom päťtisíc eur), čiže v plnej výške vkladu, na ktorý sa spoločník zaviazal.
5. Vlastnícke právo k vkladom, ktoré boli splatené pred vznikom Spoločnosti, prechádza   
   na Spoločnosť dňom jej vzniku.

**VII.I**

**SOCIÁLNY PODNIK A OPIS JEHO HLAVNÉHO CIEĽA**

1. Spoločnosť Trevaz, s.r.o. je verejnoprospešný podnik[[1]](#footnote-1) / komunitnoprospešný podnik, ktorého hlavným cieľom je dosahovanie merateľného pozitívneho sociálneho vplyvu poskytovaním spoločensky prospešnej služby v oblasti:
   1. zabezpečovanie bývania, údržby a obnovy bytového fondu.

**VII.II**

**ČINNOSŤ, KTOROU SPOLOČNOSŤ DOSAHUJE POZITÍVNY SOCIÁLNY VPLYV**

1. Spoločnosť Trevaz, s.r.o. sa s ohľadom na čl. V tejto zakladateľskej listiny a príslušné ustanovenia zákona č. 112/2018 Z. z. venuje poskytovaniu bývania, správy, údržby a obnovy bytového fondu prostredníctvom výstavby, prestavby alebo obstarania bytov na účely ich nájmu oprávneným osobám alebo prostredníctvom nájmu bytov týmto fyzickým osobám. Týmito činnosťami sleduje svoj hlavný cieľ, ktorým je dosahovanie merateľného pozitívneho sociálneho vplyvu.

**VII.III**

**OPIS, AKÝM SPÔSOBOM TOVARY ALEBO SLUŽBY, KTORÉ SPOLOČNOSŤ VYRÁBA, DODÁVA, POSKYTUJE ALEBO DISTRIBUUJE, ALEBO SPÔSOB ICH VÝROBY ALEBO POSKYTOVANIE PRISPIEVAJÚ K DOSAHOVANIU POZITÍVNEHO SOCIÁLNEHO VPLYVU**

1. Spoločnosť prispieva k dosahovaniu pozitívneho sociálneho vplyvu nasledovným spôsobom:

* v zmysle zabezpečovanie bývania, správy, údržby a obnovy bytového fondu poskytovaním bývania, správy, údržby a obnovy bytového fondu prostredníctvom výstavby, prestavby alebo obstarania bytov na účely ich nájmu oprávneným osobám alebo prostredníctvom nájmu týmto fyzickým osobám. Týmito činnosťami Spoločnosť zabezpečí možnosť poskytovania dostupného bývania pre oprávnené osoby a zvyšovanie životnej úrovne týchto osôb, ktoré pochádzajú prevažne zo sociálne znevýhodneného prostredia.

**VII.IV**

**SPÔSOB MERANIA POZITÍVNEHO SOCIÁLNEHO VPLYVU**

1. Pozitívny sociálny vplyv Spoločnosť meria v prípade spoločensky prospešnej služby podľa   
   čl. VII.I nasledovne:

* Poskytovanie bývania, správy, údržby a obnovy bytového fondu: počtom bytov vo výstavbe, prestavbe alebo obstaraných bytov alebo počtom prenajímaných bytov pri splnení podmienky, kedy vybrané percento bytov, na ktoré bolo vydané kolaudačné rozhodnutie, ktorým sa povoľuje užívanie bytu, a ktoré Spoločnosť vlastní alebo má v nájme je poskytnutých za nájomné zodpovedajúce nákladom na byt v zmysle príslušných ustanovení zákona č. 112/2018 Z. z..

**VIII.V**

**ROZDELENIE ZISKU A ZÁVÄZOK ŽIADATEĽA VYUŽÍVAŤ VIAC AKO 50% ZISKU   
NA DOSIAHNUTIE HLAVNÉHO CIEĽA**

1. Zisk spoločnosti sa použije v tomto poradí:
2. na plnenie daňových povinností a iných zákonných platieb,
3. na doplnenie rezervného fondu do výšky v zmysle článku XI,
4. na uhradenie neuhradenej straty minulých období,
5. na dosahovanie pozitívneho sociálneho vplyvu v zmysle príslušných ustanovení zákona č. 112/2018 Z. z., v prípade, že podniku bude udelený štatút registrovaného sociálneho podniku v zmysle zákona č. 112/2018 Z. z.,
6. na iné účely stanovené valným zhromaždením,
7. na rozdelenie medzi spoločníkov, a to v pomere zodpovedajúcom ich splateným vkladom.
8. Verejnoprospešný podnik použije % zo svojho zisku[[2]](#footnote-2) po zdanení a po úhrade povinných zákonných úhrad a platieb na dosahovanie merateľného pozitívneho sociálneho vplyvu, ktorý je hlavným cieľom Spoločnosti.

**IX.I**

**ORGÁNY SPOLOČNOSTI**

1. Orgánmi Spoločnosti sú:
2. valné zhromaždenie a
3. konateľ
4. poradný výbor/demokratická správa[[3]](#footnote-3)

**IX.II**

**VALNÉ ZHROMAŽDENIE**

1. Valné zhromaždenie je najvyšším orgánom spoločnosti. Zakladateľ ako jediný spoločník vykonáva všetky jeho právomoci. Pôsobnosť valného zhromaždenia je daná najmä ustanoveniami §125 a nasl. Obchodného zákonníka a ďalšími ustanoveniami Obchodného zákonníka, predovšetkým ustanoveniami §113 ods. 5 a 6, §66 ods. 3, §131 ods. 3.
2. Do pôsobnosti valného zhromaždenia patrí:
3. schválenie konania v mene spoločnosti urobeného pred jej vznikom podľa §64 Obchodného zákonníka,
4. schvaľovanie riadnej, mimoriadnej alebo konsolidovanej účtovnej závierky a rozhodnutie o rozdelení zisku alebo úhrade straty,
5. rozhodovanie o takých zmenách zakladateľskej listiny (§ 141 Obchodného zákonníka), ktoré do pôsobnosti valného zhromaždenia zveruje zákon a táto zakladateľská listina,
6. rozhodovanie o zvýšení a znížení základného imania a o prípustnosti nepeňažného vkladu,
7. vymenovanie, odvolávanie a odmeňovanie konateľov,
8. rozhodovanie o zrušení spoločnosti likvidáciou, vymenovaní a odvolaní likvidátora spoločnosti a o jeho odmeňovaní,
9. rozhodovanie o prevode a nájme podniku spoločnosti alebo jeho časti,
10. rozhodovanie o zlúčení a splynutí spoločnosti, prevode obchodného imania   
    na spoločníka, rozdelení a zmene právnej formy spoločnosti
11. vymenovanie a odvolanie prokuristu
12. schválenie zmluvy o výkone funkcie konateľa
13. prijímanie vnútorných predpisov spoločnosti (najmä stanov) a ich zmien
14. rozhodovanie o zmene zakladateľskej listiny
    1. ďalšie otázky, ktoré do pôsobnosti valného zhromaždenia zveruje zákon alebo táto zakladateľská listina
15. Valné zhromaždenie sa schádza najmenej raz ročne.
16. Valné zhromaždenie zvolávajú konatelia alebo jeden z nich spôsobom ustanoveným v §129 Obchodného zákonníka,

**IX.III**

**KONATEĽ**

1. Štatutárnym orgánom Spoločnosti je konateľ.
2. Prvým konateľom Spoločnosti je: Jozef Novák, nar. 24.12.2000, r.č. 111111/1111, bytom Bratislava.
3. Spôsob, akým konateľ koná v mene Spoločnosti, je nasledovný: V mene spoločnosti koná konateľ samostatne. Konateľ sa v mene spoločnosti podpisuje tak, že k napísanému, vytlačenému alebo odtlačenému obchodnému menu spoločnosti pripojí svoj vlastnoručný podpis a funkciu.
4. Konateľ je v rámci výkonu svojej pôsobnosti povinný dodržiavať najmä ustanovenia §13   
   a 133 a nasl. Obchodného zákonníka.

**IX.IV**

**PORADNÝ VÝBOR**

1. Poradný výbor tvoria minimálne 3 členovia. Členom poradného výboru môže byť len zainteresovaná osoba. Väčšinu členov poradného výboru musia tvoriť priamo zainteresované osoby.[[4]](#footnote-4)
2. Poradný výbor  sa zúčastňuje na fungovaní Spoločnosti, na dosahovaní jej pozitívneho sociálneho vplyvu a na hodnotení dosahovania pozitívneho sociálneho vplyvu

* prerokovaním,
* právom na informácie,
* kontrolnou činnosťou.

1. Spôsob voľby alebo vymenovania a spôsob odvolania člena poradného výboru, ako aj riadneho fungovania poradného výboru upraví Spoločnosť vo svojich vnútorných predpisoch, aby najmenej vo vzťahu k priamo zainteresovaným osobám bolo zabezpečené transparentné   
   a spravodlivé prostredie.

**X.**

**PRÁVA A POVINNOSTI SPOLOČNÍKOV**

1. Jediný spoločník má tieto základné povinnosti:
2. zložiť v stanovenej lehote vklad,
3. zdržať sa akéhokoľvek konania znemožňujúceho alebo sťažujúceho hospodársku činnosť spoločnosti,
4. povinnosť zachovať vo vzťahu k tretím osobám mlčanlivosť o všetkých skutočnostiach,   
   o ktorých sa dozvedel pri styku so spoločnosťou a jej orgánmi a ktoré sa považujú vzhľadom na predmet podnikania spoločnosti za dôverné alebo ktoré môžu predstavovať predmet obchodného tajomstva,
5. dbať o dobré meno spoločnosti,
6. oznámiť konateľom spoločnosti zmenu všetkých skutočností, ktoré sú uvedené v tejto zakladateľskej zmluve a ktoré sa ho priamo dotýkajú.
7. Spoločník má tieto základné práva:
8. riadiť a kontrolovať spoločnosť prostredníctvom valného zhromaždenia,
9. požadovať od konateľa informácie a vysvetlenia o záležitostiach spoločnosti a kedykoľvek nahliadať do obchodných dokladov spoločnosti, nahliadať do účtovných dokladov spoločnosti a vyžiadať si rovnopis účtovnej závierky
10. uplatniť v mene spoločnosti nároky voči konateľovi v zmysle ustanovenia §122 Obchodného zákonníka,
11. právo na obchodný podiel v spoločnosti, predstavujúci práva a povinnosti spoločníka a im zodpovedajúcu účasť v spoločnosti
12. Spoločník má ďalej všetky ostatné práva a povinnosti vyplývajúce z tejto zakladateľskej listiny, Obchodného zákonníka a ostatných právnych predpisov.

**XI.**

**REZERVNÝ FOND**

1. Spoločnosť pri svojom vzniku rezervný fond nevytvára.
2. Spoločnosť vytvorí rezervný fond až z čistého zisku vykázaného v riadnej účtovnej závierke za rok, v ktorom sa zisk po prvý raz vytvorí, a to vo výške 5 % z čistého zisku, nie však viac ako 10 % základného imania.
3. Rezervný fond je Spoločnosť povinná každoročne dopĺňať o 5 % z čistého zisku vyčísleného   
   v ročnej účtovnej závierke až do dosiahnutia rezervného fondu vo výške 10 % základného imania.
4. O použití rezervného fondu rozhoduje konateľ Spoločnosti v súlade s §67 Obchodného zákonníka.
5. Do rezervného fondu Spoločnosť môže vložiť finančné prostriedky na účely ich budúceho použitia na dosiahnutie merateľného pozitívneho sociálneho vplyvu.

**XII.**

**PREVOD A PRECHOD OBCHODNÉHO PODIELU**

1. Spoločník môže zmluvou previesť svoj obchodný podiel na iného spoločníka alebo na inú osobu. Pri takomto prevode spoločník nemusí získať predchádzajúci súhlas valného zhromaždenia.

1. Obchodný podiel spoločníkov sa dedí.
2. Na obchodný podiel možno zriadiť záložné právo iba so súhlasom valného   
   zhromaždenia, inak záložné právo nevznikne.

**XIII.**

**ZRUŠENIE SPOLOČNOSTI**

1. Spoločnosť sa zrušuje:
2. rozhodnutím valného zhromaždenia
3. rozhodnutím súdu
4. vyhlásením konkurzu alebo zamietnutím návrhu na vyhlásenie konkurzu pre nedostatok majetku spoločnosti,
5. z ďalších dôvodov uvedených v zákone
6. V prípade zrušenia spoločnosti likvidáciou má spoločník právo na podiel na likvidačnom zostatku. Likvidačný zostatok sa rozdelí medzi spoločníkov podľa veľkosti obchodných podielov.
7. Spoločnosť zaniká ku dňu výmazu z obchodného registra.

**XIV.**

**ZÁVEREČNÉ USTANOVENIA**

1. Spoločnosť vzniká dňom zápisu do obchodného registra. Spoločnosť zaniká dňom výmazu   
   z obchodného registra.
2. Návrh na zápis Spoločnosti do obchodného registra podáva konateľ Spoločnosti.
3. Predpokladané náklady Spoločnosti súvisiace so založením a vznikom Spoločnosti predstavujú približne 300,- Eur a pozostávajú najmä z úhrady súdneho poplatku za zápis Spoločnosti do obchodného registra, správneho poplatku za vydanie živnostenského oprávnenia, poplatkov za overenie podpisov spoločníkov a konateľov na listinách a úhrady odmeny za poradenské služby.
4. Osobám podieľajúcim sa na založení Spoločnosti alebo na činnostiach smerujúcich   
   k nadobudnutiu podnikateľského oprávnenia na jej činnosť nie sú poskytnuté v porovnaní   
   s ostatnými spoločníkmi vrátane potenciálnych budúcich spoločníkov žiadne výhody.
5. V prípade, že niektoré ustanovenia zakladateľskej listiny, či už vzhľadom k platnému právnemu poriadku, alebo vzhľadom k jeho zmenám, sa stanú neplatnými, neúčinnými, nevynútiteľnými (obsolentnými) alebo spornými alebo niektoré ustanovenia chýbajú, ostávajú ostatné ustanovenia zakladateľskej listiny touto skutočnosťou nedotknuté. Namiesto tohto ustanovenia nastupuje ustanovenia príslušného všeobecne záväzného predpisu, ktorý je svojou povahou a účelom najbližšie zamýšľanému účelu zakladateľskej listiny, alebo spôsob riešenia, ktorý je v obchodnom styku obvyklý.
6. Ak nie je v tejto zakladateľskej listine stanovené inak, vzťahy vyplývajúce z tejto listiny sa spravujú ustanoveniami Obchodného zákonníka SR a ďalšími všeobecne záväznými právnymi predpismi poriadku SR, najmä, nie však výlučne zákonom č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov. V prípade, že niektoré ustanovenie tejto zakladateľskej listiny stratí platnosť v dôsledku zmeny právnych predpisov, tak sa znenie tohto ustanovenia nahrádza ustanovením zmeneného právneho predpisu.
7. Táto zakladateľská listina je vyhotovená v 3 rovnopisoch, z ktorých každý má platnosť originálu. Jeden rovnopis je pre účely živnostenského úradu, jeden rovnopis bude priložený k návrhu na zápis Spoločnosti do obchodného registra (v elektronickej verzii pôjde jeden rovnopis pre zbierku listín), jeden exemplár obdrží Zakladateľ.
8. Jediný spoločník vyhlasuje, že táto zakladateľská listina vyjadruje jeho slobodnú vôľu založiť vyššie uvedenú Spoločnosť, vyhlasuje, že tejto listine rozumie a na znak súhlasu s jej obsahom listinu vlastnoručne podpisuje.

V \_\_\_\_\_\_\_\_\_\_\_\_\_\_\_\_\_\_\_\_, dňa \_\_\_\_\_\_\_\_\_\_

Úradne overený podpis Zakladateľa:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Jozef Novák**

1. Žiadateľ zvolí druh podniku podľa toho, či poskytovaním svojej spoločensky prospešnej služby napĺňa buď verejný alebo komunitný záujem. [↑](#footnote-ref-1)
2. Žiadateľ zvolí konkrétne percento (viac ako 50 %) zisku po zdanení a po úhrade povinných zákonných úhrad a platieb, ktoré použije na dosiahnutie hlavného cieľa Spoločnosti. V prípade ak Spoločnosť použije 100% zisku po zdanení a po úhrade povinných zákonných úhrad a platieb na dosahovanie hlavného cieľa alebo ak Žiadateľ uplatňuje demokratickú správu, Žiadateľ môže využívať v zmysle príslušných ustanovení zákona č. 112/2018 Z. z. všetky druhy podpôr. [↑](#footnote-ref-2)
3. Žiadateľ zvolí spôsob, akým do svojej hospodárskej činností zapája zainteresované osoby. [↑](#footnote-ref-3)
4. V prípade, ak má Spoločnosť zamestnancov je potrebné doplniť vetu: Najmenej jeden člen poradného výboru musí byť zamestnancom tejto Spoločnosti. [↑](#footnote-ref-4)